
Nr. 128

AVIZ

asupra propunerii legislative privind protejarea minorilor care desfăşoară activităţi producătoare de venituri pe care nu au dreptul legal de a le gestiona

Cu adresa nr. 636 din 25 februarie 2003, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind protejarea minorilor care desfăşoară activităţi producătoare de venituri pe care nu au dreptul legal de a le gestiona.

In urma examinării, în şedinţa din data de 18.03.2003, Comisia, cu unanimitate de voturi, a hotărât respingerea din următoarele considerente:

Potrivit dispoziţiilor art. 105 din Codul familiei “Părinţii au dreptul şi îndatorirea de a administra bunurile copilului lor minor şi de a-l reprezenta în actele civile până la data când el împlineşte vârsta de 14 ani.

După împlinirea vârstei de 14 ani, minorul îşi exercită singur drepturile şi îşi execută tot astfel obligaţiile, însă numai cu încuviinţarea prealabilă a părinţilor spre a-l apăra împotriva abuzurilor din partea celor de-al treilea”. 
Menţionăm că, potrivit dispoziţiile Ordonanţei de urgenţă a Guvernului nr. 12/2001, aprobată cu modificări prin Legea nr. 252/2001, autoritatea publică  cu atribuţii în domeniul promovării drepturilor copilului este Autoritatea Naţională pentru Protecţia Copilului şi Adopţie, şi nu Oficiul Naţional pentru Protecţia Copilului.

Nu au fost respectate dispoziţiile art. 11 lit. a) din Legea nr. 24/2000 privind normele de tehnică legislativă pentru elaborarea actelor normative, potrivit cărora, în procesul de legiferare actul normativ trebuie să se integreze organic în sistemul legislaţiei, iar în acest scop este necesar să fie corelat cu prevederile actelor normative de nivel superior sau de acelaşi nivel, cu care se află în conexiune.

PREŞEDINTE,

SECRETAR,

